b'\n_START_ARTICLE_\nZdravstveni dom\n_START_PARAGRAPH_\nZdravstveni dom je zdravstvena enota, ki opravlja osnovno zdravstveno varstvo na obmo\xc4\x8dju ene ali ve\xc4\x8d ob\xc4\x8din. Je javni zavod, ki izvaja storitve zdravstvenega in zobozdravstvenega varstva na primarni ravni, specialisti\xc4\x8dne zdravstvene storitve, nujno medicinsko pomo\xc4\x8d, patrona\xc5\xbeno slu\xc5\xbebo ter zdravstveno preventivo in vzgojo._NEWLINE_Glede na Zakon o zdravstveni dejavnosti mora imeti zdravstveni dom organizirano najmanj preventivno zdravstveno varstvo vseh skupin prebivalcev, nujno medicinsko pomo\xc4\x8d, splo\xc5\xa1no medicino, zdravstveno varstvo \xc5\xbeensk, otrok in mladine, patrona\xc5\xbeno varstvo ter laboratorijsko in drugo diagnostiko. Na svojem obmo\xc4\x8dju zdravstveni dom mora zagotavljati tudi dru\xc5\xbeinsko medicino ter preventivno in kurativno zobozdravstvo, medicino dela ter fizioterapijo, \xc4\x8de opravljanje teh dejavnosti ni druga\xc4\x8de urejeno. Zdravstveni dom mora zagotavljati tudi re\xc5\xa1evalno slu\xc5\xbebo, \xc4\x8de ta slu\xc5\xbeba ni organizirana v bolni\xc5\xa1nici.\n_START_SECTION_\nZgodovina\n_START_PARAGRAPH_\nZdravstveni domovi so nastali kot posledica zdravstvnih reform zaradi dru\xc5\xbebenih razmer po prvi svetovni vojni. Prvi zdravstveni domovi so bili v Jugoslaviji ustanovljeni z namenom, da so prednosti pri re\xc5\xa1evanju dobile najbolj ogro\xc5\xbeene skupine prebivalstva ter nekatere bolezni. Z novimi usmeritvami se je mo\xc4\x8dno izbolj\xc5\xa1ala precepljenost prebivalstva, padla je umrljivost otrok, pri zdravstveni politiki pa se je socialno medicinska zavest \xc5\xa1e dodatno poglobila. Zaradi uspehov, ki jih je ta sistem uspel zagotoviti, je bil zdravstveni dom takrat ena od najbolj inovativnih idej in eden najve\xc4\x8djih uspehov tedanjega zdravstva.'